Holla Assalamualaikum, sebelumnya maaf ulun hanyar aja becungul lagi di sini, tempat kesayangan ulun naaaaang paling istimewa wan the best.
Nah jadi ulun handak bakisah, bulan Desember, ulun maumpati pelatihan ka Banjarbaru. Sedangkan rumah ulun andakanya di paling ujung Kota Banjarmasin, alias mamasuki Kabupaten Banjar.
Nah, pada saat meumpati pelatihan beulah wadai, tiap hari pp alias pulang pergi. Berangkat pagi bulik sore, balum lagi bila susubuhan hujan, beh ngintu perjuangan banar bila babangun. Rasa handak basimpudal melanjut akan guring dikawani dengan mimpi nang aduhai membahana badai.
Ada jua saat di parjalanan, nang kita kada tahu musibah datang dari mana haja, makanya disarankan mambaca doa sabalum berangkat. Mudahan kita semua dijauhkan dari bala wan musibah, serta di lindungi. Aamiin.
Kebetulan, ini kisah ulun nang mangalami musibah tabrakan di muka Bandara Syamsudin Noor, rasanya luar biasa mantap. Alhamdulillah kada papa haja, kadada patah tulang, hanya awak lecet.
4 Hal yang Harus di Gawi, Bila Terjadi Tabrakan
Jadi, naudzubillah bila terjadi kecelakaan lah, ini hanya antisipasi supaya kada terjadi kasalahan patal.
Jangan Langsung Begarak, Beduduk, Atau Bejalan.
Bila parah banar, terjadi tabrakan. Jangan langsung bagarak, karena tulang abis kecelakaan akan mengalami keterkejutan atau tahantup, entah itu ka aspal, atau ka biding kendaraan. Nah, untuk itu jangan langsung beduduk. Bila kaitu, dalam posisis berbabah, tetap aja berabah satumat, 5 menit kada papa. Asal ada releksasi otot.
Gawi Pencegahan Pertama
Bila terjadi hal yang kada mengenakan, alias parah banar. Keadaan masih sadar, tunggui ambulan aja untuk meangkat dan membawa ke rumah sakit. Karena, bila diangkat orang yang kada tu patahnya di mana, bisa bebangat.
Habis itu langsung minta rontgen, untuk pencegahan selanjutnya. Gunanya di rontgen ini, supaya mengetahui tulang mana nang patah, atau retak wan bisa dicegah sabalum talambat.
Bawa Beurut
Bila kecelakaannya kada talalu parah, wan masih bisa bagarak. Walaupun awak tabanting ka aspal, harus langsung diurut saawakan. Harus hari itu jua. Supaya, kada terjadi kesalahan kainanya.
Biar aja meharit sakit satumat, waktu di urut tu. Tapi ampih imbahnya. Usahkan diurut saawakan, supaya tahu dimana tasilahunya.
Habis diururut, jangan langsung mandi. Diam akan sejam dua jam, karena pada saat diurut itu pori-pori awak terbuka. Bahaya bila langsung di bawa mandi.
Jangan lupa minum obat untuk ma-ampihi bagian dalam, biasanya ulun meminum amoxicilin dengan asam fenamat. Atau langsung ke apotek untuk konsultasi obat yang bagus.
Jangan Panik, Bila ada Luka, Jangan di Balut Langsung dengan Perban
Terakhir, bila terjadi kecelakaan di jalan raya. Jangan panik atau ngeblang. Usahakan pikiran kita harus tetap fokus. Supaya kawa bepikir harus kayapa habis ini.
Biar pikiran fokus, tanang, kawa malanjutkan handak misalakan mahubungi kawan parak, atau dangsanak,atau bapandir wan orang kampung, batakun di mana tukang urut nang taparak. Nah, bisa jua minta bawa ka rumah sakit.
Apabila terjadi luka, di basuh lawan alkohol, bila kadada gunakan banyu putih nang barasih, pakai gasan manyimbur luka supaya kada infeksi. Jangan langsung di babat lawan kapas, atau kain kasa. Karena luka nya masih basah. Bisa jadi buruk atau bebau, bisa jua antara luka dan kain kasa itu berikit.
Jadi, biar akan ja inya tabuka, dan diangin anginkan. Jangan kada ingat, kasai betadine aja.ditetes bagimitan. Karena padih kan.
Penutup
Nah, itu haja tips dari ulun, ini karena ulun sorang yang mengalami tabrakan. Jadi itu tips yang ulun gawi semalam. Sabalum tulak ulun saranakan badoa, atau pas di jalan babacaan, supaya kita terhindar dari musibah nang kada kita handaki.
Tapi, ingat jua. Semua musibah pasti ada hikmah nang dapat diambil di dalamnya. Terima kasih, untuk buhan pian yang handak kenal lebih dekat lawan ulun, bisa langsung klik www.nisazet.com laaah thankyouuu.
Salam Sugar.
***
Nang manulis: Nisa @ www.nisazet.com
Nang manyunting: Ira @ www.irabooklover.com
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn sun_Latn bjn_Latn bjn_Latn ind_Latn ind_Latn ind_Latn bjn_Latn bjn_Latn bjn_Latn bjn_Latn zsm_Latn bjn_Latn bjn_Latn zsm_Latn unk bjn_Latn bjn_Latn